LUONNOS

TYÖRYHMÄN ASETTAMINEN

Asettaminen

Oikeusministeriö on tänään päättänyt asettaa työryhmän tukemaan ja koordinoimaan ministeriöiden säädösvalmistelua, tavoitteena yhtenäisen hyvän valtioneuvoston säädösvalmistelukulttuurin kehittäminen (SÄKE-työryhmä)

Toimikausi 

Työryhmä asetetaan ajalle 19.9.2005-30.9.2007. 

Tausta
Valtioneuvoston kanslian päätöksellä asetettiin ajalle 25.6.2003-25.6.2005 lainvalmistelun suunnittelun ja johtamisen kehittämisryhmä (lainvalmistelun kansliapäällikköryhmä). Sen tehtävänä oli mm. seurata hallitusohjelmasta johtuvien ja muiden tärkeiden säädösvalmisteluhankkeiden etenemistä ja toteutumista sekä tehdä ehdotuksia valtioneuvoston yhteisten kehittämishankkeiden käynnistämisestä liittyen mm. sääntelyn vaihtoehtojen käyttöön, lainsäädännön vaikutusten arviointiin, kuulemiskäytännön parantamiseen ja olemassa olevan lainsäädännön selkeyttämiseen. Lisäksi kansliapäällikköryhmän tuli käsitellä valtioneuvoston piirissä noudatettavaksi tarkoitettuja säädösvalmistelua koskevia ohjeita ja valmistella lainvalmistelun tukirakenteita koskevia ehdotuksia sekä toiminnan edellyttämiä henkilöstö- ja muita voimavarakysymyksiä. 

Kansliapäällikköryhmän toiminnan ja ministeriöiden välisen säädösvalmistelutyön tukemiseksi oikeusministeriö asetti 4.9.2003 niin ikään 25.6.2005 päättyneeksi ajaksi valtioneuvoston säädösvalmistelun kehittämistyöryhmän (SÄKE-työryhmä). Työryhmä koostui ministeriöiden, eduskunnan ja Oikeuspoliittisen tutkimuslaitoksen edustajista. SÄKE-työryhmä pohjautui sitä edeltäneeseen valtioneuvoston säädösvalmistelun kehittämisverkostoon (SÄKE-verkosto)

Edellä mainittujen työryhmien taustalla olivat kansliapäälliköiden nimeämän työryhmän ehdotukset, jotka valmistuivat 2.4.2003 (Parempaan lainvalmistelun suunnitteluun ja johtamiseen. Kansliapäällikköryhmän kehittämisehdotukset. Valtioneuvoston kanslian julkaisusarja 8/2003), OECD:n 13.5.2003 julkaistu maatutkimus sääntelyn tilasta Suomessa (Regulatory Reform in Finland – A New Consensus for Change) sekä EU:ssa käynnissä oleva säädösvalmistelun kehittämistyö.

SÄKE-työryhmän loppuraportti on valmistunut 24.8.2005 (Oikeusministeriön työryhmämietinnöt 2005:10). Työryhmä on raportissa kuvatuin tavoin toiminut ministeriöiden hyviä säädösvalmistelukäytäntöjä kehittävänä ja kansliapäällikköryhmän työtä tukevana yhteistyöelimenä. 

Lainvalmistelun kansliapäällikköryhmän loppumietintö julkaistaan syksyllä 2005 (Valtioneuvoston kanslian julkaisusarja x/2005). Lainvalmistelun kansliapäällikköryhmän työn päättyminen, sen ehdotusten täytäntöönpanon varmistaminen sekä lukuisten  muiden kehittämishankkeiden vireilläolo korostavat tarvetta kaikki ministeriöt kattavan työryhmän toiminnan jatkamiseen ja itse asiassa sen roolin vahvistamiseen.

Tehtävät
Työryhmän tehtävänä on
•	seurata ja edistää valtioneuvoston lainvalmistelun suunnittelun ja johtamisen kehittämisryhmän (lainvalmistelun kansliapäällikköryhmän) loppumietinnössä esitettyjen ehdotusten täytäntöönpanoa;
•	toimia ministeriökohtaisten selvitysten ja näkemysten välittämisen yhteistyöelimenä valtioneuvoston kanslian 13.4.2005 asettaman elinkeino-, työmarkkina- ja kuluttajajärjestöjen sekä hallinnon ja tuomioistuinten edustajista koostuvassa hankkeessa, jonka tehtävänä on 30.4.2006 mennessä laatia paremman sääntelyn toimintaohjelma;
•	toimia tahona, jolle säännöllisesti raportoidaan säädösvalmistelun kehittämiseen liittyvistä hankkeista, joita ovat mm. kauppa- ja teollisuusministeriön ajalle 1.1.2005-31.12.2007 asettama lainsäädännön yritysvaikutusten arviointia koskeva hanke (SÄVY-hanke) sekä valtiovarainministeriön ja oikeusministeriön ajalle 13.5.-31.12.2005 asettama säädösvalmistelun tieto- ja tietohallintotukihanke;
•	seurata ja kehittää eduskunnalle syys- ja kevätistuntokausittain annettavia hallituksen esityksiä koskevan luettelon toteutumista;
•	koordinoida ministeriöiden EU- ja muuta kansainvälistä yhteistyötä paremman sääntelyn toteuttamiseksi;
•	toimia aktiivisesti hyvien säädösvalmistelukäytäntöjen kehittämiseksi ministeriöissä tavoitteena yhtenäisen hyvän valtioneuvoston säädösvalmistelukulttuurin aikaansaaminen sekä
•	raportoida toiminnastaan ja tehdä tarvittavia ehdotuksia kansliapäällikkökokoukselle ja valtioneuvostolle.

Organisointi
Työryhmän puheenjohtana on ylijohtaja Pekka Nurmi oikeusministeriöstä. Työryhmän jäsenet ovat …(edustajat kaikista ministeriöistä, eduskunnasta ja Oikeuspoliittisesta tutkimuslaitoksesta). Työryhmän sihteerinä toimii NN oikeusministeriöstä.

Kustannukset ja rahoitus

Oikeusministeriö toimii työryhmän sihteeristönä. Työ tehdään virkatyönä. Työryhmä voi asettaa tiettyjä hankkeita tai tehtäväkokonaisuuksia varten alatyöryhmiä. Näihin osallistumisesta ja ministeriöiden muusta tuesta sovitaan erikseen.

Muu organisointi

Edellä mainitulla organisoinnilla ei puututa siihen peruslähtökohtaan, että kullekin ministeriölle kuuluu vastuu oman hallinnonalansa lainvalmistelun laadusta ja sen valvonnasta. Ministeriöt päättävät oman säädösvalmistelunsa organisoinnista, valmiuksista ja laadunvalvonnan toteuttamisesta.

XXXXXX			NNNNNNNNN

XXXXX			NNNNNNN